Boer verjaag aanvallers wat hom wou skietDie plaashuis (Foto: Verskaf) ŉ Boer het Saterdagaand ŉ groep van vyf aanvallers teëgesit op sy plaas in die Roedtan-omgewing in Limpopo nadat hulle hom twee keer probeer skiet het, maar die vuurwapen vasgehaak het. Volgens Heritage Protection Group (HPG) het die boer se krag in die huis omstreeks 19:30 afgegaan. Hy het uitgegaan om ondersoek in te stel en bevind dat die krag by die kragpaal, sowat 30 m van sy huis af, afgeskakel is. Hy het na die paal gestap, die krag aangeskakel en omgedraai om terug te stap huis toe. Dit is toe dat vyf verdagtes op hom afgestorm het. “Een van die aanvallers het ŉ kleinkaliber-handwapen in sy besit gehad en wou die boer daarmee skiet. Die wapen het egter vasgehaak. Hy het die sneller ŉ tweede keer probeer trek, maar sy poging het weer misluk,” het ŉ HPG-bestuurslid aan Maroela Media gesê. “Dit is net genade dat die vuurwapen twee keer agtereenvolgens vasgehaak het.” Die boer het toe een van die aanvallers met die vuis bygekom, waarna hy en sy makkers laat spaander het. “Die boer het in die huis ingehardloop, sy 9 mm-vuurwapen gegryp en op die aanvallers geskiet terwyl hulle probeer vlug het. Hy het daarna hulp ontbied.” Lede van HPG was omstreeks 19:50 op die toneel. Spore (Foto: Verskaf) HPG Mokopane, Mookgopong en Modimolle het saam met die polisie van Roedtan, omliggende boere en plaaswagte na die aanvallers probeer soek. “Spore is gevolg en ŉ selfoon is by die draad, waardeur hulle vermoedelik gekruip het, gevind. Volgens die spore lyk dit asof hulle tot by die aangrensende wildplaas gevlug het. “Die soekspan het in ŉ stadium agtergekom dat die aanvallers moontlik hul skoene uitgetrek en verder op hul kouse geloop het.” Die spore het toe in die lang gras verdwyn. Nog items wat moontlik aan die aanvallers behoort het, is langs die pad gevind. “Ons het goeie inligting oor die aanvallers se identiteit ingesamel en is positief dat ŉ inhegtenisneming binnekort sal plaasvind.” Kol. Moatshe Ngoepe, woordvoerder van die polisie, het die voorval bevestig.